Na temelju članka 6. stavka 1. i 2. Zakona o savjetima mladih ("Narodne novine", broj 41/14 i 83/23), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05. 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te članka 31. Statuta Općine Čačinci  („Službeni glasnik“ Općine Čačinci, broj 1/21, 1/23 i 1/25), Općinsko vijeće Općine Čačinci na svojoj 1. sjednici održanoj dana 12. lipnja 2025. godine, donijelo je

O D L U K U

o osnivanju Savjeta mladih Općine Čačinci
1. OPĆE ODREDBE
Članak 1.


Ovom se Odlukom osniva Savjet mladih Općine Čačinci (u daljnjem tekstu: Savjet mladih) i uređuje osobito:
· sastav i izbor članova Savjeta mladih

· konstituiranje, mandat, djelokrug i način rada Savjeta mladih

· oblici suradnje Savjeta mladih sa Općinskim vijećem i načelnikom Općine Čačinci
· način financiranja rada i programa Savjeta mladih

· osiguravanje prostornih uvjeta i drugih uvjeta za rad Savjeta mladih

· druga pitanja od značenja za rad Savjeta mladih.

Članak 2.


Savjet mladih je savjetodavno tijelo Općine Čačinci, koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih općine Čačinci.
Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.
2. BROJ I SASTAV ČLANOVA SAVJETA
Članak 3.


Savjet mladih ima tri (3) člana uključujući predsjednika i zamjenika predsjednika.  


U Savjet mladih se biraju mladi koji u trenutku podnošenja kandidature za članstvo u Savjetu mladih imaju od navršenih petnaest (15) do navršenih trideset (30) godina života te koji imaju prebivalište ili boravište na području Općine Čačinci.

Osoba može biti istodobno član samo jednog savjeta mladih jedinice lokalne samouprave te samo jednog savjeta mladih jedinice lokalne i područne (regionalne) samouprave.

Osoba ne može istodobno biti član Savjeta mladih i član Općinskog vijeća Općine Čačinci.
3. IZBOR ČLANOVA SAVJETA
Članak 4.


Na temelju pisanih i obrazloženih kandidatura članove Savjeta mladih bira Općinsko vijeće u skladu sa zakonom kojim se uređuje sustav lokalne i područne (regionalne) samouprave, Statutom Općine Čačinci, Poslovnikom o radu Općinskog vijeća Općine Čačinci, Zakonom o savjetima mladih te ovom Odlukom.


Općinsko vijeće Općine Čačinci na temelju ove Odluke pokreće postupak biranja članova Savjeta mladih.

Kandidature za članove Savjeta mladih na temelju javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih (skupina od najmanje 10 mladih).    

Članak 5.


Izbor članova Savjeta mladih provodi se u Općinskom vijeću sukladno Zakonu o savjetima mladih, zakonu kojim se uređuje sustav lokalne i područne (regionalne) samouprave te općim aktima Općine Čačinci.

Postupak izbora počinje objavom javnog poziva za isticanje kandidatura sukladno Zakonu o savjetima mladih.
Javni poziv objavljuje se na mrežnim stranicama Općine Čačinci.
Općina Čačinci, prema dostupnim kontaktima, obavijest o objavi javnog poziva za isticanje kandidatura dostavit će udrugama mladih i za mlade, srednjim školama, visokim učilištima i pomladcima političkih stranaka koji djeluju na području Općine Čačinci koja objavljuje javni poziv.

Javni poziv iz stavka 2. ovog članka mora sadržavati:

· opis postupka izbora sukladno Zakonu o savjetima mladih,

· uvjete za isticanje kandidatura sukladno Zakonu o savjetima mladih,
· rokove za prijavu,
· rokove u kojima će biti provedena provjera zadovoljavanja formalnih uvjeta prijavljenih kandidata te izbor članova Savjeta mladih.

Rok za podnošenje prijedloga kandidata je 20 dana od dana objave javnog poziva.
Članak 6.


Pisane i obrazložene kandidature za izbor članova Savjeta sastavljene sukladno objavljenom javnom pozivu i ovoj Odluci, ovlašteni predlagatelji predaju Komisiji za izbor i imenovanja Općinskog vijeća Općine Čačinci, prema uputama iz javnog poziva.


Prijedlog iz stavka 1. ovog članka obavezno sadrži:

· naziv i sjedište ovlaštenog predlagatelja,
· podatke o kandidaturi (ime i prezime, datum i godina rođenja, prebivalište ili boravište – fotokopija osobne iskaznice ili prijave boravišta),
· obrazloženje prijedloga
· potpis i ovjera ovlaštenog predlagatelja.


Prijedlog kandidata koji je nepravovremen, nepotpun ili nepravilno sastavljen neće se razmatrati.

Ako na javni poziv ne pristigne najmanje onaj broj važećih kandidatura koji odgovara broju članova utvrđenih ovom Odlukom, javni poziv za isticanje kandidatura ponoviti će se najkasnije u roku od šest mjeseci od dana objave prethodnog javnog poziva.


Kandidati koji podnesu važeće prijave na ponovljeni javni poziv biti će birani u savjet mladih redovitim postupkom, s tim da broj izabranih članova može biti manji nego što je utvrđen ovom Odlukom, ali ne može biti manji od najniže propisanog člankom 5. stavkom 1. Zakona o savjetima mladih.


Javni pozivi za isticanje kandidatura ponavljat će se sukladno odredbama prethodnog stavka do konstituiranja Savjeta mladih.  

Članak 7.

Nakon zaprimanja kandidatura za članove Savjeta mladih Komisija za izbor i imenovanje Općinskog vijeća Općine Čačinci obavlja provjeru formalnih uvjeta prijavljenih kandidata, te u roku od 15 dana od isteka roka za podnošenje prijava sastavlja izvješće o provjeri formalnih uvjeta te utvrđuje popis važećih kandidatura.


Izvješće o provjeri formalnih uvjeta i popis važećih kandidatura dostavljaju se Općinskom vijeću Općine Čačinci te se objavljuju na mrežnim stranicama Općine Čačinci.

                                                       Članak 8.

Općinsko vijeće Općine Čačinci na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura za članove Savjeta mladih javnim glasovanjem bira članove Savjeta mladih.                                     
Popis važećih kandidatura utvrđuje se na način da se ime i prezime kandidata na listi navodi prema redoslijedu zaprimljenih pravovaljanih prijedloga.

Lista sadrži:

· naznaku predlagatelja,
· ime i prezime kandidata,
· datum i godina rođenja.

                                                        Članak 9.

Ako nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. 
Glasovanje se ponavlja dok se ne izaberu svi članovi Savjeta mladih.

Javni poziv za isticanje kandidatura mora se objaviti na mrežnoj stranici Općine Čačinci.

Članovi Savjeta mladih među sobom izabiru jednog predstavnika Savjeta mladih Općine Čačinci u Savjet mladih Virovitičko – podravske županije.
4. KONSTIRUIRANJE SAVJETA MLADIH
Članak 10.

Rezultati izbora za članove Savjeta mladih objavljuju se na mrežnim stranicama Općine Čačinci.
Savjet mladih mora se konstituirati u roku od 30 dana od dana objave rezultata izbora.

Prvu sjednicu Savjeta mladih saziva predsjednik Općinskog vijeća, koji predsjedava sjednici do izbora predsjednika Savjeta mladih. 


Savjet mladih je konstituiran izborom predsjednika Savjeta mladih. 


Obavijest o konstituiranju Savjeta mladih objavljuje se na mrežnim stranicama Općine Čačinci.
Članak 11.


Predsjednika i zamjenika predsjednika Savjeta mladih biraju i razrješuju članovi Savjeta mladih većinom glasova svih članova Savjeta mladih, sukladno odredbama Zakona o savjetima mladih.

Ako Savjet mladih u roku od 30 dana od dana proglašenja službenih rezultata izbora za članove Savjeta mladih ne izabere predsjednika Savjeta mladih, Općinsko vijeće Općine Čačinci objavit će novi javni poziv za izbor članova Savjeta mladih.

5. MANDAT ČLANOVA
Članak 12.

Članovi Savjeta mladih biraju se na razdoblje trajanja mandata predstavničkog tijela koje ih je izabralo, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava.


Općinsko vijeće Općine Čačinci razriješit će člana Savjeta mladih i prije isteka mandata:
· ako neopravdano izostane s najmanje 50% sjednica Savjeta mladih u godini dana.

· na osobni zahtjev člana Savjeta mladih.

Član Savjeta mladih koji za vrijeme trajanja mandata navrši trideset godina nastavlja s radom u Savjetu mladih do isteka mandata na koji je izabran.

Ako se broj članova Savjeta mladih spusti ispod dvije trećine početnog broja, Općinsko vijeće Općine Čačinci će provesti postupak dodatnog izbora za onoliko članova Savjeta mladih koliko ih je prestalo biti članom prije isteka mandata.

Mandat članova Savjeta mladih izabranih postupkom dodatnog izbora traje do isteka mandata članova Savjeta mladih izabranih u redovitom postupku biranja članova Savjeta mladih.

Općinsko vijeće Općine Čačinci raspustit će Savjet mladih samo ako Savjet mladih ne održi sjednicu dulje od šest mjeseci.

6. DJELOKRUG RADA
Članak 13.


U okviru svog djelokruga Savjet mladih:
· raspravlja na sjednicama Savjeta mladih o pitanjima značajnim za rad Savjeta mladih, te o pitanjima iz djelokruga Općinskog vijeća Općine Čačinci koji su od interesa za mlade
· u suradnji s predsjednikom Općinskog vijeća Općine Čačinci inicira u Općinskom vijeću Općine Čačinci donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području jedinice lokalne, odnosno područne (regionalne) samouprave, raspravu o pojedinim pitanjima od značenja za unaprjeđivanje položaja mladih na području jedinice lokalne, odnosno područne (regionalne) samouprave, te način rješavanja navedenih pitanja
· putem svojih predstavnika sudjeluje u radu Općinskog vijeća Općine Čačinci prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području Općine Čačinci davanjem mišljenja, prijedloga i preporuka o pitanjima i temama od interesa za mlade
· sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih
· potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj, te suradnju i razmjenu iskustava s organizacijama civilnoga društva i odgovarajućim tijelima drugih zemalja
· potiče mlade na aktivnu participaciju u lokalnoj, odnosno područnoj (regionalnoj) samoupravi te ih prema potrebi poziva na sjednice i uključuje u svoj rad
· predlaže i daje na odobravanje Općinskom vijeću Općine Čačinci program rada popraćen financijskim planom radi ostvarivanja programa rada Savjeta
· po potrebi poziva predstavnike tijela jedinice lokalne, odnosno područne (regionalne) samouprave na sjednice Savjeta mladih
· potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade
· obavlja i druge savjetodavne poslove od interesa za mlade.

7. NAČIN RADA SAVJETA MLADIH
                                                                   Članak 14.


Savjet mladih održava redovite sjednice najmanje jednom svaka tri mjeseca, a po potrebi i češće.


Sjednica Savjeta mladih može se održati i elektroničkim putem.


Članovima Savjeta mladih koji ne mogu nazočiti sjednici Savjeta mladih koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici Savjeta mladih elektroničkim putem, odnosno audio i/ili videokonferencijskim putem.


Članovi Savjeta mladih koji će na sjednici Savjeta mladih sudjelovati elektroničkim putem, odnosno audio i/ili videokonferencijskim putem sukladno stavku 3. ovog članka, o tome će predsjednika Savjeta mladih obavijestiti najkasnije tri dana prije održavanja sjednice Savjeta mladih.


Sjednice Savjeta mladih saziva i njima predsjeda predsjednik Savjeta mladih.


Predsjednik Savjeta mladih dužan je sazvati izvanrednu sjednicu Savjeta mladih na prijedlog najmanje 1/3 članova Savjeta mladih.

Članak 15.


Savjet mladih donosi poslovnik o radu.

Poslovnikom o radu pobliže se uređuje način rada Savjeta mladih i njegovih radnih tijela, postupak izbora i razrješenja predsjednika i zamjenika predsjednika Savjeta mladih i članova radnih tijela Savjeta mladih u skladu s Zakonom o savjetima mladih i ovom Odlukom.


Poslovnik o radu Savjeta donosi se većinom glasova svih članova Savjeta mladih.
Članak 16.


Savjet mladih donosi odluke većinom glasova ako je na sjednici nazočna većina članova Savjeta mladih.


Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.
Član Savjeta mladih koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja.

Smatra se da je član Savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu ili je član Savjeta mladih ujedno i član pravne osobe ili njezinih tijela upravljanja.

O neposrednoj osobnoj zainteresiranosti člana Savjeta mladih za donošenje odluke o nekom pitanju odlučuje Savjeta mladih.

Članak 17.

Savjet mladih predstavlja predsjednik Savjeta mladih.


Predsjednik Savjeta mladih:

· saziva i vodi sjednice Savjeta mladih
· predstavlja Savjet mladih prema jedinici lokalne odnosno područne (regionalne) samouprave i prema trećima

· obavlja druge poslove sukladno odredbama Zakona o savjetima mladih i poslovnika o radu Savjeta mladih.

Ako je predsjednik Savjeta mladih iz opravdanih razloga spriječen obavljati svoje dužnosti zamjenjuje ga zamjenik predsjednika savjeta mladih.

Ako predsjednik Savjeta mladih ne obavlja svoje dužnosti sukladno Zakonu o savjetima mladih, općim aktima jedinica lokalne, odnosno područne (regionalne) samouprave te poslovniku o radu, Savjet mladih može natpolovičnom većinom glasova svih članova pokrenuti postupak njegovog razrješenja s funkcije predsjednika savjeta mladih i izbora novog predsjednika.

Ako Savjet mladih ne pokrene postupak izbora novog predsjednika Savjeta mladih sukladno stavku 4. ovoga članka, Općinsko vijeće Općine Čačinci, sukladno poslovniku o radu Savjeta mladih, može u pisanom obliku uputiti Savjetu mladih inicijativu za pokretanje postupka izbora novog predsjednika Savjeta mladih.

Ako zamjenik predsjednika Savjeta mladih ne obavlja svoje dužnosti sukladno Zakonu o savjetima mladih, općim aktima Općine Čačinci te poslovniku o radu Savjeta mladih, predsjednik Savjeta mladih ili najmanje 1/3 članova Savjeta mladih može pokrenuti postupak za njegovo razrješenje s funkcije zamjenika predsjednika Savjeta mladih i izbor novog zamjenika predsjednika Savjeta mladih.

Članak 18.


Savjet mladih donosi program rada i financijski plan Savjeta mladih za svaku kalendarsku godinu.


Program rada Savjeta mladih mora sadržavati sljedeće aktivnosti:
· sudjelovanje u kreiranju i praćenju provedbe lokalnog programa djelovanja za mlade, 
· konzultiranje s mladima i organizacijama mladih i za mlade o temama bitnim za mlade,

· suradnja s tijelima jedinica lokalne i područne (regionalne) samouprave u politici za mlade,

· suradnja s drugim savjetodavnim tijelima mladih u Republici Hrvatskoj i inozemstvu.

Program rada Savjeta mladih može sadržavati i ostale aktivnosti važne za rad Savjeta mladih i poboljšanje položaja mladih, a u skladu s propisanim djelokrugom savjeta mladih.


Program rada Savjeta mladih donosi se većinom glasova svih članova Savjeta mladih.


Savjet mladih donosi program rada popraćen financijskim planom te ih podnosi na odobravanje Općinskom vijeću Općine Čačinci najkasnije do 30. studenog tekuće godine za sljedeću kalendarsku godinu.

Članak 19.


Ako se programom rada Savjeta mladih za provedbu planiranih aktivnosti predviđa potreba osiguranja financijskih sredstva, sredstva se sukladno Zakonu o savjetima mladih, ovoj Odluci i na temelju financijskog plana, osiguravaju u Proračunu Općine Čačinci.

Savjet mladih podnosi godišnje izvješće o svom radu Općinsko vijeće Općine Čačinci do 31. ožujka tekuće godine za prethodnu godinu te ga dostavlja na znanje načelniku Općine Čačinci koji ga objavljuje na mrežnim stranicama Općine Čačinci.

8.  SREDSTVA ZA RAD SAVJETA MLADIH
Članak 20.
Financijska sredstva za rad Savjeta sukladno mogućnostima osiguravaju se u Proračunu Općine Čačinci.

Općina Čačinci obvezna je osigurati financijska sredstava za rad i program rada Savjeta, kao i prostorne, tehničke i administrativne uvjete za nesmetano i učinkovito funkcioniranje Savjeta mladih.


Članovi Savjeta mladih imaju pravo na naknadu za sudjelovanje na sjednici Savjeta mladih u iznosu od 6,00 (šest) eura mjesečno.


Članovi Savjeta mladih koji su predstavnici Savjeta mladih u Savjetu mladih Virovitičko – podravske županije imaju pravo na naknadu za svoj rad samo po jednoj osnovi. 


Član Savjeta mladih ima pravo na naknadu za rad u savjetu mladih u kojem članovi Savjeta primaju naknadu za rad u višem iznosu.


Članovi Savjeta mladih imaju pravo na naknadu troškova prijevoza za dolazak na sjednice Savjeta mladih, kao i drugih putnih troškova neposredno vezanih uz rad u Savjetu mladih, a može im se odobriti i naknada troškova smještaja neposredno vezanih uz rad Savjeta mladih, u skladu  s ovom Odlukom.
Općina Čačinci osigurava dostupnost pouzdanih informacija o svim pitanjima od interesa za mlade, o članovima Savjeta mladih i radu Savjeta mladih na svojoj mrežnoj stranici.
9. ODNOS SAVJETA MLADIH, OPĆINSKOG VIJEĆA I NAČELNIKA OPĆINE ČAČINCI 
Članak 21.


Općinsko vijeće Općine Čačinci dostavlja Savjetu mladih sve pozive i materijale za svoje sjednice te zapisnike s održanih sjednica u istom roku kao i članovima Općinskog vijeća te na drugi prikladan način informirati Savjet mladih o svim svojim aktivnostima.


        Predsjednik Općinskog vijeća po potrebi, a najmanje svakih šest mjeseci održava zajednički sastanak sa Savjetom mladih, na koji po potrebi poziva i druge članove Općinskog vijeća Općine Čačinci i drugih tijela Općine Čačinci, a na kojem raspravljaju o svim pitanjima od interesa za mlade, te o suradnji Općinskog vijeća Općine Čačinci i drugih tijela Općine Čačinci sa Savjetom mladih.


Inicijativu za zajednički sastanak predsjednika Općinskog vijeća Općine Čačinci i Savjeta mladih može pokrenuti i Savjet mladih.



Na zajednički sastanak predsjednika Općinskog vijeća Općine Čačinci i Savjeta mladih mogu biti pozvani i stručnjaci iz pojedinih područja vezanih za mlade i rad s mladima. 



Na prijedlog Savjeta mladih Općinsko vijeće Općine Čačinci će raspraviti pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta mladih pod uvjetom da je prijedlog podnesen najkasnije sedam dana prije dana održavanja sjednice Općinskog vijeća.



Predsjednik, zamjenik predsjednika ili drugi član Savjeta mladih kojeg Savjet mladih imenuje dužan je odazvati se pozivima na sjednice Općinskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Općinsko vijeće.


                                                      Članak 22.


Savjet mladih surađuje sa načelnikom Općine Čačinci redovitim međusobnim informiranjem, savjetovanjem te na druge načine.
              Načelnik Općine Čačinci po potrebi, a najmanje svakih šest mjeseci održava zajednički sastanak sa Savjetom mladih, a na kojem raspravljaju o svim pitanjima od interesa za mlade te o suradnji načelnika Općine Čačinci i Savjeta mladih.


Načelnik Općine Čačinci svakih šest mjeseci pisanim putem obavještava Savjet mladih o svojim aktivnostima od važnosti i interesa za mlade.
10. ZAKLJUČNE ODREDBE
                                                                   Članak 23.
Stručne i administrativne poslove za potrebe rada Savjeta mladih obavlja Jedinstveni upravni odjel Općine Čačinci. 

Članak 24.


Danom stupanja na snagu ove Odluke prestaje važiti Odluka o osnivanju Savjeta mladih Općine Čačinci („Službeni glasnik” Općine Čačinci broj 05/23).

Članak 25.

Ova Odluka stupa na snagu osmoga dana od dana objave u „Službenom glasniku“ Općine Čačinci.

KLASA: 024-04/25-01/01
URBROJ: 2189-14-01/25-1
Čačinci, 12. lipnja 2025 godine
OPĆINSKO VIJEĆE
OPĆINE ČAČINCI
PREDSJEDNIK

Mirko Mališ ing.
O B R A Z L O Ž E NJ E
uz Odluku o osnivanju Savjeta mladih Općine Čačinci

Savjet mladih Općine Čačinci (u nastavku teksta: Savjet mladih) je savjetodavno tijelo Općine Čačinci, koje promiče i zagovara prava, potrebe i interese mladih u cilju njihovog sudjelovanja i odlučivanja o upravljanju javnim poslovima od interesa i značaja za mlade, aktivno uključivanje mladih u javni život te informiranje i savjetovanje mladih općine Čačinci.


Osnivanje Savjeta mladih usklađeno je sa Zakonom o izmjenama i dopunama Zakona o savjetima mladih („Narodne novine“ broj 83/23.) koji
· propisuje se da odluku o osnivanju Savjeta donosi Općinsko vijeće na prvoj sljedećoj sjednici nakon konstituirajuće sjednice Općinskog vijeća,
· određuje pravu na naknadu za sudjelovanje na sjednicama Savjeta mladih i naknadu troškova neposredno vezanih uz rad u Savjetu mladih, (maksimalno 27 € mjesečno) odlukom predviđeno 6 €
· jedinice lokalne samouprave do 10.000 stanovnika mogu imati najmanje tri (3) a najviše pet (5) članova (ovom Odlukom predviđa se tri (3) člana),
· Javni poziv objavljuje se na mrežnim stranicama Općine Čačinci, a po potrebi i na drugi način utvrđen Zakonom, neposredno nakon stupanja na snagu Odluke,
· kandidature za članove Savjeta mogu isticati i udruge nacionalnih manjina u Republici Hrvatskoj kao i neformalne skupine mladih (skupina od najmanje 10 mladih),
· Općinsko vijeće javnim glasovanjem bira članove Savjeta mladih, 
· članovi savjeta biraju se na razdoblje trajanja mandata Općinskog vijeća pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine  sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća sukladno odredbama zakona kojim se uređuje lokalna i područna (regionalna) samouprava,
· Predsjednik Općinskog vijeća po potrebi, a najmanje svakih šest mjeseci održava zajednički sastanak sa Savjetom mladih,
· Načelnik po potrebi, a najmanje svaka tri mjeseca održava zajednički sastanak sa Savjetom mladih. 

Savjet mladih ima tri (3) člana. U Savjet mladih se biraju mladi koji u trenutku podnošenja kandidature za članstvo u Savjetu mladih imaju od navršenih petnaest (15) do navršenih trideset (30) godina života te koji imaju prebivalište ili boravište na području Općine Čačinci.

Članove Savjeta mladih bira Općinsko vijeće Općine Čačinci na temelju pisanih i obrazloženih kandidatura u skladu sa zakonom kojim se uređuje sustav lokalne i područne (regionalne) samouprave, Statutom Općine Čačinci, Poslovnikom o radu Općinskog vijeća Općine Čačinci, Zakonom o savjetima mladih te Odlukom o osnivanju Savjeta mladih.

Kandidature za članove Savjeta mladih temeljem javnog poziva za isticanje kandidatura ističu udruge koje su sukladno statutu ciljano i prema djelatnostima opredijeljenim za rad s mladima i za mlade, udruge nacionalnih manjina u RH, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj te neformalne skupine mladih (skupina od najmanje 10 mladih).    

Postupak izbora članova Savjeta pokreće Općinsko vijeće Općine Čačinci na temelju ove Odluke i objavom Javnog poziva za isticanje kandidatura koji je sastavni dio ove Odluke. Javni poziv objavljuje se na službenim mrežnim stranicama Općine Čačinci.

